Predkladacia správa

            Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky  ako ústredný orgán štátnej správy pre podporu sociálneho začlenenia fyzickej osoby s ťažkým zdravotným postihnutím do spoločnosti, predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (tlač 1057). 
            Ministerstvo práce, sociálnych vecí a rodiny Slovenskej republiky k predloženému návrhu zákona uvádza:
Všeobecne
            Cieľom návrhu zákona je podľa jeho predkladateľov reagovať na problémy, ktoré sa vyskytli pri aplikácii zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia, ktoré spočívajú najmä v tom, že odmeny, ktoré dostávajú zdravotne postihnutí športovci za dosiahnuté športové výkony na paralympijských hrách a deaflympijských hrách, sa považujú za príjem na účely posudzovania príjmu na priznanie a vyplatenie niektorých druhov peňažných príspevkov na kompenzáciu alebo na účely posudzovania príjmu pri jeho prehodnocovaní pri opakovaných peňažných príspevkoch, čo spôsobuje buď ich nepriznanie, nevyplatenie alebo zníženie už priznaného peňažného príspevku, dokonca jeho odňatie a zastavenie výplaty. 
            Skupina poslancov Národnej rady Slovenskej republiky predkladá svoj návrh v záujme vytvorenia priaznivejších a logicky spravodlivejších podmienok pre zdravotne postihnutých športovcov, ktorí reprezentujú Slovenskú republiku.
            Vzhľadom na nízky počet poberateľov peňažných príspevkov na kompenzáciu, ktorých sa úprava zákona dotkne, predkladaný návrh zakladá zanedbateľný dopad na štátny rozpočet, rozpočet verejnej správy a na podnikateľské prostredie, má mierny pozitívny sociálny vplyv a nemá dopad na životné prostredie a na informatizáciu spoločnosti. 
Stanovisko
            Prijatie návrhu zákona zabráni tomu, aby došlo k zníženiu, resp. odňatiu peňažných príspevkov u tých fyzických osôb s ťažkým zdravotným postihnutím, ktorým bola, ako športovým reprezentantom Slovenskej republiky, vyplatená odmena za ich športové výsledky na paralympijských hrách a deaflympijských hrách. 
            Navrhovaným ustanovením sa odstráni logický nedostatok právnej normy, keď na jednej strane štát odmenil fyzickú osobu za konanie, ktoré smerovalo k úspechu a vytvoreniu dobrého mena Slovenskej republiky v zahraničí, ktoré fyzická osoba dosiahla napriek svojmu hendikepu, a na druhej strane túto istú fyzickú osobu štát „potrestal“, keď získanú odmenu považoval za príjem pri jeho posudzovaní na účely priznania peňažných príspevkov na kompenzáciu, čím vlastne  hendikepovanej fyzickej osobe znížil životnú úroveň, resp. v niektorých prípadoch až zabránil priznaniu nároku na štátny príspevok poskytovaný ako kompenzáciu za tento hendikep. 
            Ministerstvo práce, sociálnych vecí a rodiny Slovenskej republiky súhlasí a navrhovanou účinnosťou zákona od 1. januára 2015, keďže príjem na účely priznania štátnych príspevkov na kompenzáciu sa zisťuje ako priemerný mesačný príjem za kalendárny rok, ktorý predchádza kalendárnemu roku, v ktorom fyzická osoba požiadala o peňažný príspevok; rovnako za predchádzajúci kalendárny rok sa zisťuje príjem aj pri každoročnom jeho prehodnocovaní v júli bežného roka. Logicky teda, až v roku 2015 sa prvýkrát uplatní navrhované ustanovenie zákona. 
	 Ministerstvo práce, sociálnych vecí a rodiny Slovenskej republiky uplatňuje k predloženému návrhu nasledujúcu legislatívno-technickú pripomienku: 
-	znenie poznámky pod čiarou k odkazu 28a odporúčame upraviť takto: 
„28a) § 16 zákona č. 300/2008 Z. z. o organizácii a podpore športu a o zmene a doplnení niektorých zákonov.“.
	V rámci medzirezortného pripomienkového konania, ktoré sa uskutočnilo od 10. júla 2014 do 18. júla 2014, neboli k materiálu predložené zásadné pripomienky.
Záver
            Vzhľadom na uvedené Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť súhlas s návrhom skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (tlač 1057) s pripomienkami prijatými na rokovaní vlády.